Document ID: 31998R1550

KOMMISSIONENS FORORDNING (EF) Nr. 1550/98 af 17. juli 1998 om ændring af forordning (EF) nr. 2571/97 om salg af smør til nedsat pris og ydelse af støtte for fløde, smør og koncentreret smør til fremstilling af konditorvarer, konsumis og andre levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 6, stk. 6, artikel 12, stk. 3, og
ud fra følgende betragtninger:
Kommissionens forordning (EF) nr. 2571/97 (3) blev ændret ved forordning (EF) nr. 1061/98 (4) for at afkorte fristen for anvendelse og iblanding af de i artikel 1 omhandlede produkter i færdigvarerne fra seks til tre måneder; denne ændring blev foretaget som følge af en situation med unormalt mange støtteansøgninger; denne afkortning af fristen medførte et fald i de mængder, der ansøges om; i betragtning af denne nye situation er det hensigtsmæssigt at forøge fristen for iblanding i færdigvarerne til fire måneder;
ved overskridelse af den i artikel 11 fastsatte frist med under 60 dage i alt er der i artikel 18, stk. 3, andet afsnit, og artikel 22, stk. 4, tredje afsnit, i forordning (EF) nr. 2571/97 fastsat en bøde på 4 ECU/ton/dag; dette beløb er for lille i betragtning af den nuværende markedssituation og bør forhøjes til 6 ECU/ton/dag;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
I forordning (EF) nr. 2571/97 foretages følgende ændringer:
1) I artikel 11 ændres »tre måneder« til »fire måneder«
2) I artikel 18, stk. 3, andet afsnit, og artikel 22, stk. 4, tredje afsnit, ændres »4 ECU/ton/dag« til »6 ECU/ton/dag«.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes på mængder, der gives tilslag for fra den 14. licitation.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. juli 1998.

Labels: 3
17
6